Dlamini-Zuma ontken bande met Gupta-familieNkosazana Dlamini Zuma. Foto: Flickr/GovernmentZA Die ANC-LP Nkosazana Dlamini-Zuma het vandeesweek ontken dat sy enige bande met die Gupta-familie het. Bewerings dat Dlamini-Zuma, wat haar visier op die presidentspos het, kop in een mus met dié omstrede familie is, doen die ronde sedert ŉ brief van lord Peter Hain, ŉ Britse politikus, aan die Britse owerhede gestuur en onlangs openbaar gemaak is. Hain sê in dié brief dat ŉ groep Londense banke onwettige geld hanteer het wat verband hou met pres. Jacob Zuma, sy familie en die Gupta-familie. Hy het gesê dat Suid-Afrika “in die greep van ŉ politieke, ekonomiese en maatskaplike krisis is” wat “ontketen is deur ŉ kriminele netwerk wat die Guptas en die Zumas gefasiliteer het”. Met betrekking tot die onwettige geld het Hain 27 name genoem, wat onder andere insluit Dlamini-Zuma, pres. Zuma en sy seuns, Duduzane, Edward en Mxolisi, die president se neef, Kulubuse, die voormalige uitvoerende hoof van Eskom, Brian Molefe, asook Rajesh, Atul en Ajay Gupta en ander Gupta-familielede. Dlamini-Zuma het in ŉ verklaring gesê sy is nie bewus van dié brief wat haar met die Gupta-familie verbind nie. “Vir die rekord het dr. Dlamini-Zuma geen bande met enige Gupta-verwante besighede nie. [Die enigste bande wat daar dalk mag wees] is die geld wat sy ontvang het vir die Suid-Afrikaanse Persoon van die Jaar-toekenning wat baie ander prominente Suid-Afrikaners ook ontvang het.” Dlamini-Zuma het gesê sy is nog altyd in die openbaar uitgesproke teenoor onwettige finansiële vloei en dat sy pogings verwelkom wat dié dade aan die kaak sal stel. Britse owerhede het intussen bevestig dat hulle die bewerings gaan ondersoek.